ઉપરની પંક્તિઓ તમે માત્ર વાંચી નહીં, મનોમન ગણગણી પણ હશે એની ખાતરી છે. આ બાળગીતો સિવાય યાદ કરો, લાવરીની શિખામણ, સાબરનાં રૃપાળાં શિંગડાં, વાંદરો અને મગર, ઉંદર સાત પૂંછડિયો, કાગડો અને શિયાળ તથા ચકા ચકીની વાર્તા. જો તમારી ઉંમર ૪૦થી ૫૦ આસપાસ હશે તો તમારા બાળપણમાં આ બધું કેટલું મજાનું લાગતું હતું તે યાદ આવ્યા વિના નહીં રહે. બાળકોથી લઈને મોટેરાંઓ અને દાદા-દાદી સુધી તે લોકપ્રિય હતું. આઝાદી પછીની કેટલીયે પેઢીઓ આ સમૃદ્ધ બાળસાહિત્યનો લાભ લઈ ચૂકી છે. સવાલ એ છે કે, આટલું સરસ બાળસાહિત્ય રચાતું હતું તો અચાનક એવું તે શું થયું કે તેમાં ઓટ આવવા માંડી? બાળકો કેમ તેનાથી ધીરે-ધીરે વિમુખ થતાં ગયાં? આજે બાળસાહિત્યની શું સ્થિતિ છે? આ સવાલો આમ તો દેશભરના બાળસાહિત્યને લાગુ પડે છે છતાં આપણે અહીં તેને માત્ર ગુજરાતી ભાષા અને ગુજરાત પૂરતું મર્યાદિત રાખીને જોવા પ્રયત્ન કરીશું.